N3-betoging: Tientalle vas ná 35 trokke deurloopDie toneel Maandagoggend by die Mooirivier-tolplaza na die gewelddadige betoging die vorige aand (29 April 2018). Foto: Twitter via @crimeairnetwork Altesaam 35 vragmotors is beskadig en 54 mense in hegtenis geneem tydens ŉ betoging Sondagaand op die N3 by die Mooirivier-tolplaza in KwaZulu-Natal wat bestempel word as een van die ergste aanvalle nog op vragmotors. Kol. Thembeka Mbhele, woordvoerder van die polisie, het bevestig die protesoptrede het begin toe ŉ groep mense omstreeks 19:30 voorwerpe op die snelweg gegooi en vragmotors aan die brand gesteek het. “Altesaam 35 vragmotors is beskadig, waaronder die vragmotors wat aan die brand gesteek is,” het sy gesê. Sy het gesê die betogers wat klippe en brandende voorwerpe gegooi het, het “uitgebreide skade” in die gebied aangerig. Polisiebeamptes is ontplooi en het die skare uitmekaar gejaag wat besig was om die brandende vragmotors te plunder. Terselfdertyd is die snelweg heeltemal vir verkeer gesluit wat massiewe verkeersopeenhopings veroorsaak het. Vragmotors wat op die N3 aan die brand gesteek is. Foto: Twitter Altesaam 54 verdagtes is in hegtenis geneem op aanklag van openbare geweld en sal vandag in die Mooirivier-landdroshof verskyn. Mbhele het gesê teen 08:30 vanoggend was die situasie in bedwang, maar die pad is steeds gesluit weens die wrakke van die gebrande vragmotors wat daar staan. Verkeer word langs alternatiewe roetes herlei, terwyl die toneel opgeruim word en polisiebeamptes steeds in die gebied ontplooi is. Intussen het Dylan Meyrick, woordvoerder van IPSS Medical Rescue, die betoging as “ŉ donker uur” vir die vragmotorbedryf in Suid-Afrika bestempel. Meyrick meen die betoging was nie weens ontevredenheid oor dienslewering nie. Die toneel Maandagoggend by die Mooirivier-tolplaza na die gewelddadige betoging die vorige aand (29 April 2018). Foto: Twitter via @crimeairnetwork “Daar is die een of ander ‘groter’ georganiseerde groep wat die vragmotorbedryf teiken om die een of ander rede – na bewering in protes teen die indiensneming van buitelandse vragmotorbestuurders deur plaaslike maatskappye,” het hy gesê. Meyrick het gesê dit is die vierde aanval op vragmotors by die Mooirivier-tolplaza in die afgelope vier weke. Hy het motoriste aangeraai om die gebied sover moontlik te vermy en meen dit kan tot vanmiddag duur om die toneel op te ruim en die pad weer oop te stel. Genl.maj. Bheki Langa, waarnemende provinsiale polisiekommissaris in KwaZulu-Natal, het die betoging ten sterkste veroordeel en dit as “onaanvaarbaar” bestempel. “Ons sal al ons pogings verskerp en seker maak dat diegene wat hiervoor verantwoordelik is aan die pen ry,” het Langa gesê.